İnce Burun
İnce Burun oder Kávo Avlaka (Κάβο Αύλακα) isch e Vorpirg uf de törggische Insle Imbros und de westlichst Punkt vo de Törggai (25° 38 '59). Da Vorpirg litt westlich vom Dorf Uğurlu. Am süüdöstliche End vom Vorpirg litt d Bucht Gizli Liman / Liménas (Λιμένας), wo as Hafe för chliini Schiff und Jachte guet isch. Vo doo uss goot e lange Sandstrand bis zom chliine Fischerhafe vo Uğurlu.

De antiiki Sophist Flavius Philostratos vo Lemnos hett gschribe, ass s Vorpirg Naulochos (ἀκρωτήριον Ναύλοχος) uf de Insle Imbros wiene uusgstreckte Riis doligi. Bi dem Kap söll e Quele sii, wo männlichi Tier, wenn si druus trinkid, zo Eunuche macht, wiiblichi Tier aber ase biruuschi, ass si uf de Stell iischlooffid. Wege de Äänlichkait vo de Näme werd aagnoo, as de moderni Name Avlaka de antiiki Name fortsetz tüeg. Allerdings werd o erwoge, ass s Vorpirg vo Pirgoz im Süüde vo de Insle s Kap Naulochos gsii sai. Aber o s Kap Kefaloz im Süüdoste vo Imbros chunnt guet i Froog.

Anzelnoowiis

Weblink 
 The Most Extreme Points Of Turkey WorldAtlas.com

Vorpirg
Geografii vo dr Türkei
Imbros